CELEX: 32020R0436
Language: hr
Date: 2020-03-24 00:00:00
Title: Uredba Komisije (EU) 2020/436 оd 24. ožujka 2020. o izmjeni Uredbe (EZ) br. 906/2009 u pogledu njezina razdoblja primjene (Tekst značajan za EGP)

25.3.2020   
               
               
                  HR
               
               
                  Službeni list Europske unije
               
               
                  L 90/1
               
            
         UREDBA KOMISIJE (EU) 2020/436
         оd 24. ožujka 2020.
         o izmjeni Uredbe (EZ) br. 906/2009 u pogledu njezina razdoblja primjene
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 246/2009 od 26. veljače 2009. o primjeni članka 81. stavka 3. Ugovora na određene kategorije sporazuma, odluka i usklađenih djelovanja između brodara u linijskom pomorskom prometu (konzorciji) (1), a posebno njegov članak 1.,
         nakon savjetovanja sa Savjetodavnim odborom za pitanja ograničavajućeg djelovanja i vladajućeg položaja,
         budući da:
         
                     (1)
                  
                  
                     Uredbom Komisije (EZ) br. 906/2009 (2) odobrava se konzorcijima linijskog pomorskog prijevoza skupno izuzeće od zabrane iz članka 101. stavka 1. Ugovora, pod određenim uvjetima. Ta se uredba primjenjuje do 25. travnja 2020.
                  
               
                     (2)
                  
                  
                     Komisija je na temelju svoje evaluacije Uredbe (EZ) br. 906/2009 provedene nakon javnog savjetovanja prikupila informacije i podatke koji s dovoljnom razinom sigurnosti pokazuju da konzorciji koji ispunjavaju uvjete iz Uredbe (EZ) br. 906/2009 i dalje ispunjavaju sva četiri uvjeta iz članka 101. stavka 3. UFEU-a. U trenutačnim i očekivanim tržišnim uvjetima konzorciji smanjuju troškove ekonomijom razmjera, racionalizacijom usluga i boljom uporabom plovila. Za sporazume o konzorcijima koji ispunjavaju uvjete Uredbe (EZ) br. 906/2009 može se očekivati da će kao rezultat tržišnog natjecanja među članovima istog konzorcija (unutarnja konkurencija) dobar dio tih ušteda doći do kupaca, čemu pridonosi prag od 30 % tržišnog udjela kojim se osigurava dovoljno konkurencije izvan svakog konzorcija (vanjska konkurencija). Sporazumi o konzorcijima koji ispunjavaju uvjete Uredbe (EZ) br. 906/2009 neophodni su za postizanje tih učinkovitosti. Ne postoji manje ograničavajuća vrsta suradnje među subjektima koji posluju u području kontejnerskog linijskog prijevoza koja bi imala iste koristi. Konačno, sporazumi o konzorcijima koji ispunjavaju uvjete iz Uredbe (EZ) br. 906/2009 ne pružaju svojim članovima mogućnost isključivanja konkurencije u znatnom dijelu usluga linijskog pomorskog prijevoza na odgovarajućim tržištima zbog vanjske i unutarnje konkurencije. Stoga su razlozi koji opravdavaju skupno izuzeće za konzorcije, a koji isto tako olakšavaju provedbu relevantnih konzorcija, i dalje valjani.
                  
               
                     (3)
                  
                  
                     Uvjeti na temelju kojih su utvrđeni područje primjene i sadržaj Uredbe (EZ) br. 906/2009 i dalje su dovoljno slični da se primjena te uredbe može produljiti.
                  
               
                     (4)
                  
                  
                     Kako bi se Komisiji omogućilo da uzme u obzir moguće promjene tržišnih uvjeta i u skladu s ovlastima Komisije na temelju članka 2. stavaka 1. i 2. Uredbe (EZ) br. 246/2009, razdoblje primjene Uredbe (EZ) br. 906/2009 trebalo bi se produljiti za četiri godine.
                  
               
                     (5)
                  
                  
                     Uredbu (EZ) br. 906/2009 trebalo bi stoga na odgovarajući način izmijeniti,
                  
               DONIJELA JE OVU UREDBU:
         
            Članak 1.
            U članku 7. Uredbe (EZ) br. 906/2009 drugi stavak zamjenjuje se sljedećim:
            „Primjenjuje se do 25. travnja 2024.”
         
         
            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 24. ožujka 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 79, 25.3.2009., str. 1. S učinkom od 1. prosinca 2009., članci 81. i 82. Ugovora o EZ-u postali su članci 101. i 102. UFEU-a.
         
            (2)  Uredba Komisije (EZ) br. 906/2009 od 28. rujna 2009. o primjeni članka 81. stavka 3. Ugovora na određene kategorije sporazuma, odluka i usklađenih djelovanja između brodara u linijskom pomorskom prometu (konzorciji) (SL L 256, 29.9.2009., str. 31.).